b'\n_START_ARTICLE_\nTorre Marimon\n_START_SECTION_\nDescripci\xc3\xb3\n_START_PARAGRAPH_\nConjunt format per un mas de grans dimensions, una torre, una capella i altres dependencies adjacents. El gran casal consta de planta baixa, dos pisos i golfes. La teulada \xc3\xa9s a doble vessant amb el carener perpendicular a la fa\xc3\xa7ana, la qual s\'organitza sim\xc3\xa8tricament a trav\xc3\xa9s d\'un eix central. A la planta baixa s\'obre, al centre, la porta d\'entrada d\'arc de mig punt adovellat i, a banda i banda, s\'obren finestres d\'arc rebaixat. Al primer i segon pis s\'obren balcons sense volad\xc3\xads en el mateix eix que les obertures de la planta baixa; els brancals i la llinda s\xc3\xb3n grans carreus de pedra. A les golfes s\'obre una galeria d\'arcs de mig punt i un \xc3\xb2cul a cada extrem. Per sobre de la galeria s\'obre altre \xc3\xb2cul al centre._NEWLINE_La torre \xc3\xa9s cil\xc3\xadndrica. La part inferior \xc3\xa9s m\xc3\xa9s ample que la resta de la torre i la part superior est\xc3\xa0 rematada per una corsera i merlets. Al llarg del cilindre, a diferents al\xc3\xa7ades, s\'obren finestres amb els brancals i la llinda de carreus de pedra. a l\'interior de la torre hi ha un dep\xc3\xb2sit d\'aigua._NEWLINE_La capella \xc3\xa9s d\'una nau i absis semicirculars. Exteriorment els mura tenen decoraci\xc3\xb3 imitant l\'rom\xc3\xa0nic amb arcs cecs i bandes llombardes. A la fa\xc3\xa7ana s\'obre una porta d\'arc de mig punt per sobre de la qual hi ha una petita rosassa. La fa\xc3\xa7ana est\xc3\xa0 coronada per un campanar de cadireta de dos ulls.\n_START_SECTION_\nHist\xc3\xb2ria\n_START_PARAGRAPH_\nLa denominaci\xc3\xb3 "Torre Marimon" per referir-se a l\'heretat que en aquest paisatge calderenc existia i existeix, apareix per primera vegada al segle XVI. La fam\xc3\xadlia Marimon, que ha donat nom a la casa i al paratge, fou una rica fam\xc3\xadlia que estenia les seves propietats per Plegamans i per altres pobles ve\xc3\xafns com Palau, Palaud\xc3\xa0ries i Bigues, durant una bona part de l\'edat mitjana. La seva relaci\xc3\xb3 amb Caldes no comen\xc3\xa7\xc3\xa0 fins a la segona meitat del segle XV (Romeu de Marimon est\xc3\xa0 documentat el 1461 i el 1498). Abans de pert\xc3\xa0nyer als Marimon, la torre era coneguda com el "Mas Coromines" o com la "Torre de Moss\xc3\xa8n Molas"._NEWLINE_Despr\xc3\xa9s de successives vicissituds i canvis de mans durant els segles XVIII i XIX, el 1921 va ser comprada per la Mancomunitat de Catalunya que presidia Enric Prat de la Riba per instal\xc2\xb7lar-hi l\'Escola superior d\'Agricultura de Catalunya. Per poder adequar el lloc a aquest fi es van construir edificacions noves, es va reconstruir el mas i, en el lloc on hi havia la torre, es va fer una nova i es va col\xc2\xb7locar un dip\xc3\xb2sit d\'aigua al cim. L\'any 1927 es va comen\xc3\xa7ar a bastir-hi els edificis, les obres s\xe2\x80\x99acabaren l\'any 1931. Els arquitectes encarregats van ser Josep Bor\xc3\xad i Jansana i Llu\xc3\xads Planas i Calvet._NEWLINE_Quan va acabar la guerra civil espanyola, havent estat la Mancomunitat de Catalunya suprimida per la dictadura de Primo de Rivera, i per part de la dictadura franquista la seva hereva, la Generalitat de Catalunya, Torre Marimon va passar a ser propietat de la Diputaci\xc3\xb3 de Barcelona mentre que  l\'Escola Superior d\'Agricultura de Barcelona torn\xc3\xa0 a estar situada a la ciutat de Barcelona dins el recinte de la f\xc3\xa0brica Can Batll\xc3\xb3, conegut, tamb\xc3\xa9, com recinte de l\'Escola Industrial, situat al carrer Urgell._NEWLINE_Els terrenys agr\xc3\xadcoles de Torre Marimon passaren a ser els camps de pr\xc3\xa0ctiques per als alumnes de l\'Escola Superior d\'Agricultura i es va crear l\'Escola de Capatassos Agr\xc3\xadcoles que va impartir cursos fins a l\'any 1980 i, que en r\xc3\xa8gim d\'internat, arrib\xc3\xa0 a tenir 80 alumnes. A partir de 1980 s\'impartiren cursos de Formaci\xc3\xb3 Professional Agr\xc3\xa0ria fins a l\'any 1996 que cessaren totes les activitats acad\xc3\xa8miques._NEWLINE_La capella est\xc3\xa0 documentada des del 1342 i va pert\xc3\xa0nyer a la casa pairal dels Marimon. Quan es va refer tot el conjunt per convertir-lo en escola d\'agricultura, aquesta capella tamb\xc3\xa9 es va restaurar.'